Den københavnske turistattraktion GoBoat, der udlejer sejlbåde til uerfarne sejlere, har Aarhus i kikkerten frem mod 2017.

Annonce

Eldrevne udlejningsbåde er populære i de københavnske kanaler. Og snart kan århusianerne måske også tage ud at sejle i en lejet båd.

GoBoat, som udlejer de eldrevne sejlbåde, er nemlig bare blevet større og større de tre sæsoner, selskabet har eksisteret.

Og nu er kursen lagt mod andre byer i både ind- og udland, og Aarhus er en af kandidaterne.

»Det tiltrækker os, at Aarhus er Europæisk Kulturhovedstad næste år,« siger Anders Mørck, direktør og medstifter af GoBoat.

Desuden peger han på, at udlejning af sejlbåde til uerfarne sejlere endnu ikke er nået til Aarhus, og derfor vil det have en positiv nyhedsværdi i byen.

GoBoat udlejer solcelledrevne sejlbåde med plads til otte personer, og det kræver hverken erfaring eller bevis at sejle bådene.

Annonce

Forbehold

Aarhus er dog ikke den eneste by i overvejelserne. GoBoat har også kig på Aalborg, Gøteborg, Hamburg og Gouda i Holland.

Og Anders Mørck lægger ikke skjul på, hvad der skubber Aarhus nedad på listen.

»Aarhus er ikke en lige så stor by som for eksempel Hamburg. Desuden er der meget åbent vand i stedet for små hyggelige kanaler,« siger han.

Selskabet kigger både på, hvilken by der vil egne sig bedst, men de leder også efter en lokal samarbejdspartner.

»Vi kunne godt tænke os at finde nogle iværksættere eller lignende, der kunne tænke sig at være med til at starte det op og være med til at drive det i for eksempel Aarhus,« siger han.